FI Euroopan unionin virallinen lehti L 11/12

KOMISSION PÄÄTÖS,

tehty 20 päivänä joulukuuta 2007,

Amerikan yhdysvaltojen suorittamien, vientiä edeltävien tarkastusten hyväksymisestä maapähkinöiden ja niistä valmistettujen tuotteiden aflatoksiinipitoisuuden osalta

(tiedoksiannettu numerolla K(2007) 6451)

(ETA:n kannalta merkityksellinen teksti)

(2008/47/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon rehu- ja elintarvikelainsäädännön sekä eläinten terveyttä ja hyvinvointia koskevien sääntöjen mukaisuuden varmistamiseksi suoritetusta virallisesta valvonnasta 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 882/2004 (1) ja erityisesti sen 23 artiklan,

sekä katsoo seuraavaa:

(1) Tiettyjen elintarvikkeissa olevien vieraiden aineiden enimmäismäärien vahvistamisesta 19 päivänä joulukuuta 2006 annetussa komission asetuksessa (EY) N:o 1881/2006 (2) säädetään elintarvikkeissa esiintyvien aflatoksiinien sallitut enimmäismäärät. Markkinoille voidaan saattaa vain sellaiset elintarvikkeet, joiden osalta enimmäismäärää koskevat vaatimukset eivät ylity.

(2) Asetuksessa (EY) N:o 882/2004 säädetään, että jäsenvaltioiden on varmistettava, että virallisia valvontatoimia toteutetaan säännöllisesti, riskien mukaan ja sopivin väliajoin kyseisen asetuksen tavoitteiden saavuttamiseksi; näin pyritään estämään, poistamaan tai vähentämään hyväksyttäville tasoille ihmisiin ja eläimiin kohdistuvia riskejä.

(3) Asetuksen (EY) N:o 882/2004 23 artiklan mukaisesti voidaan hyväksyä erityiset vientiä edeltävät tarkastukset, joita kolmannet maat tekevät rehuille ja elintarvikkeille välittömästi ennen niiden vientiä yhteisöön sen toteamiseksi, että vientituotteet ovat yhteisön vaatimusten mukaisia.

(4) Tällainen hyväksyntä voidaan myöntää kolmansille maille ainoastaan, jos yhteisön suorittama tarkastus on osoittanut, että yhteisöön vietävät rehut tai elintarvikkeet täyttävät yhteisön vaatimukset tai vastaavat vaatimukset, ja jos kolmannessa maassa ennen lähettämistä toteutetut valvontatoimet katsotaan riittävän tehokkaiksi, jotta niillä voidaan korvata yhteisön lainsäädännössä säädetyt asiakirjojen, tunnistus- ja fyysiset tarkastukset tai vähentää niitä.

(5) Amerikan yhdysvallat lähetti vuoden 2005 huhtikuussa komissiolle hakemuksen niiden vientiä edeltävien tarkastusten hyväksymisestä, joita Yhdysvaltojen toimivaltaiset viranomaiset suorittavat Euroopan yhteisöön vietävien maapähkinöiden ja niistä valmistettujen tuotteiden aflatoksiinipitoisuuden tarkastamiseksi.

(6) Komission elintarvike- ja eläinlääkintätoimisto (FVO) teki vuonna 2006 syyskuun 18 päivästä22 päivään tarkastusmatkan Amerikan yhdysvaltoihin voidakseen arvioida käytössä olevia valvontajärjestelmiä, joilla pyritään estämään aflatoksiinipitoisuudet maapähkinöissä ja niistä valmistetuissa tuotteissa, ja tarkastamaan, että näiden yhteisöön vietävien tuotteiden vientiä edeltävillä tarkastuksilla varmistetaan kyseisten tuotteiden täyttävän yhteisön vaatimukset. Tarkastuksen perusteella pääteltiin, että Amerikan yhdysvalloilla on käytössään hyvin laadittu valvontajärjestelmä ja tehokkaasti toimivia laboratorioita maapähkinöiden aflatoksiinipitoisuuden määrittämiseksi. Amerikan yhdysvaltojen toimivaltaiset viranomaiset ovat sitoutuneet korjaamaan havaittuja pieniä puutteita ja ovat jo ryhtyneet toimeen.

(7) Tämän vuoksi on siis tarkoituksenmukaista hyväksyä Amerikan yhdysvaltojen suorittamat maapähkinöiden ja niistä valmistettujen tuotteiden vientiä edeltävät tarkastukset, joilla varmistetaan se, että niiden aflatoksiinipitoisuuden osalta noudatetaan yhteisön asettamia enimmäisrajoja.

(8) Asetuksen (EY) N:o 882/2004 16 artiklan 2 kohdassa edellytetään, että jäsenvaltiot mukauttavat maahantuotavien tuotteiden fyysisten tarkastusten tiheyttä erityyppisiin elintarvikkeisiin liittyvien riskien perusteella ja että ne ottavat tässä yhteydessä huomioon muun muassa elintarvikkeen alkuperämaana olevan kolmannen maan toimivaltaisen viranomaisen antamat takeet. Tuotteiden vientiä edeltävät tarkastukset, joita Yhdysvaltojen maatalousministeriö (USDA) säännöllisesti suorittaa asetuksen (EY) N:o 882/2004 23 artiklan mukaisen yhteisön hyväksynnän perusteella, antavat jäsenvaltioille vahvat takeet. Jäsenvaltioiden tulisi näin ollen pienentää edellä mainittuja tuotteita koskevien fyysisten tarkastusten tiheyttä näitä takeita vastaavalle tasolle.

(9) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

ON TEHNYT TÄMÄN PÄÄTÖKSEN:

1 artikla

Tuotteiden vientiä edeltävien tarkastusten hyväksyminen

Hyväksytään seuraavien elintarvikkeiden ja niistä valmistettujen tuotteiden (jäljempänä ’elintarvikkeiden’) osalta tuotteiden yhteisöön vientiä välittömästi edeltävät aflatoksiinipitoisuutta koskevat tarkastukset, joita Yhdysvaltojen maatalousministeriö (USDA) suorittaa:

a) CN-koodiin 1202 10 90 tai 1202 20 00 kuuluvat maapähkinät;

b) CN-koodiin 2008 11 94 kuuluvat (tuotetta lähinnä olevan pakkauksen nettopaino suurempi kuin 1 kg) tai CN-koodiin 2008 11 98 kuuluvat maapähkinät (tuotetta lähinnä olevan pakkauksen nettopaino enintään 1 kg);

c) CN-koodiin 2008 11 92 kuuluvat (tuotetta lähinnä olevan pakkauksen nettopaino suurempi kuin 1 kg) tai CN-koodiin 2008 11 96 kuuluvat paahdetut maapähkinät (tuotetta lähinnä olevan pakkauksen nettopaino enintään 1 kg).

Tuotteiden vientiä edeltävien tarkastusten hyväksymistä sovelletaan vain sellaisten ensimmäisessä kohdassa lueteltujen maapähkinöiden osalta, jotka on tuotettu Amerikan yhdysvaltojen alueella.

2 artikla

Edellytykset tuotteiden vientiä edeltävien tarkastusten hyväksymiselle

1. Lähetyksen mukana on oltava

a) Yhdysvaltojen maatalousministeriön (USDAn) hyväksymien laboratorioiden suorittamien näytteenottojen ja määritysten tulokset, jotka on saatu näytteenotto- ja määritysmenetelmistä elintarvikkeiden mykotoksiinipitoisuuksien virallista tarkastusta varten 23 päivänä helmikuuta 2006 annetun komission asetuksen (EY) N:o 401/2006 (3) säännösten mukaisesti tai niitä vastaten;

b) liitteeseen sisältyvä todistus (4), jonka on täyttänyt, allekirjoittanut ja tarkastanut USDAn valtuuttama elintarvikealan edustaja Amerikan yhdysvalloista.

2. Jokainen elintarvikelähetys on merkittävä koodilla, joka on sama kuin näytteenottojen ja määritysten tuloksia koskevassa raportissa sekä 1 kohdan b alakohdassa tarkoitetussa todistuksessa käytetty koodi. Jokainen lähetykseen kuuluva yksittäinen pussi tai muu pakkaus on merkittävä kyseisellä koodilla.

3. Edellä 1 kohdan b alakohdassa säädetty todistus on voimassa elintarvikkeiden yhteisöön tuontia varten enintään neljän kuukauden ajan sen antamispäivämäärästä.

3 artikla

Lähetyksen jakaminen osiin

Jos lähetys on jaettu osiin, lähetyksen kunkin osan mukana on tukkukauppavaiheen loppuun asti oltava jäljennökset 2 artiklan 1 kohdan b alakohdan mukaisesta, sen jäsenvaltion toimivaltaisen viranomaisen oikeaksi todistamasta todistuksesta, jonka alueella lähetys on jaettu osiin. Toimivaltainen viranomainen voi toimittaa todistuksen oikeaksi todistettuja jäljennöksiä myös silloin, kun elintarvikealan toimija ilmoittaa elintarvikkeen vapaaseen liikkeeseen laskemisen yhteydessä aikovansa jakaa lähetyksen.

4 artikla

Viralliset tarkastukset

Asetuksen (EY) N:o 882/2004 16 artiklan 1 kohdan mukainen asiakirjojen tarkastus suoritetaan ensimmäisessä yhteisön alueella sijaitsevassa saapumispaikassa ja tätä tarkastusta koskevat todisteet kulkevat lähetyksen mukana.

Asetuksen (EY) N:o 882/2004 16 artiklan 2 kohdan d alakohdan ja 23 artiklan 2 kohdan mukaisesti jäsenvaltioiden kyseisen asetuksen 1 artiklassa tarkoitetuille elintarvikelähetyksille tekemien fyysisten tarkastusten tiheyttä pienennetään merkittävästi sillä edellytyksellä, että kyseisen asetuksen 2 artiklan säännöksiä noudatetaan.

5 artikla

Tätä päätöstä sovelletaan 1 päivästä joulukuuta 2007.

6 artikla

Tämä päätös on osoitettu kaikille jäsenvaltioille.

Tehty Brysselissä 20 päivänä joulukuuta 2007. Komission puolesta Markos KYPRIANOU Komission jäsen

(1) EUVL L 165, 30.4.2004, s. 1. Asetus sellaisena kuin se on viimeksi muutettuna neuvoston asetuksella (EY) N:o 1791/2006 (EUVL L 363, 20.12.2006, s. 1).

(2) EUVL L 364, 20.12.2006, s. 5. Asetus sellaisena kuin se on muutettuna asetuksella (EY) N:o 1126/2007 (EUVL L 255, 29.9.2007, s. 14).

(3) EUVL L 70, 9.3.2006, s. 12.

(4) Todistus perustuu elävien eläinten, siemennesteen, alkioiden, munasolujen ja eläinperäisten tuotteiden yhteisöön tuontiin liittyvien uusien eläinlääkärintodistusten vahvistamisesta 16 päivänä huhtikuuta 2007 tehdyn komission päätöksen 2007/240/EY liitteeseen I sisältyvään todistusmalliin (EUVL L 104, 21.4.2007, s. 37). Edellä mainitun päätöksen liitteessä I mainittuun todistukseen sisältyvät selittävät huomautukset ovat tarkoituksenmukaisia myös tämän päätöksen liitteeseen sisältyvän todistuksen kannalta. Asetuksen (EY) N:o 882/2004 säännösten mukaisesti todistus voidaan jatkossa antaa sähköisesti sen jälkeen, kun käytännön menettelyistä on sovittu.